ཁེན་ནི་ཡའི་ཙུང་ཐུང་ཁེན་ཡ་ཐ་དང་མཇལ་འཛོམས་གནང་སྐབས།ཞི་ཅིན་ཕིང་གིས།ད་ལོའི་སྤྱི་ཟླ་༩པར་ཀྲུང་གོ་དང་ཨ་ཧྥེ་རི་ཁའི་མཉམ་ལས་གླེང་སྟེགས་ཀྱི་པེ་ཅིང་དབུ་ཚོགས་རིང་།ང་རང་དང་་བློ་མཐུན་ཙུང་ཐུང་ནས་ཀྲུང་གོ་དང་ཁེན་ནི་ཡའི་འབྲེལ་བའི་གོང་འཕེལ་ལ་སྐུལ་འདེད་གཏོང་བའི་ཐད་གལ་ཆེའི་ཐུན་མོང་ངོས་འཛིན་བྱུང་ཡོད།ཕྱོགས་གཉིས་པོས་པེ་ཅིང་དབུ་ཚོགས་ཀྱི་གྲུབ་འབྲས་དོན་འཁྱོལ་དང་ཐུན་མོང་ཐོག་རྒྱུད་གཅིག་ལམ་གཅིག་འཛུགས་སྐྲུན་བྱ་རྒྱུ་གོ་སྐབས་སུ་བརྩིས་ནས།ཀྲུང་གོ་དང་ཁེན་ནི་ཡའི་ཁྱོན་ཡོངས་འཐབ་ཇུས་མཉམ་ལས་རོགས་པའི་འབྲེལ་བར་འཕེལ་རིམ་གསར་པ་དེ་བས་ཆེ་བ་ཐོན་རྒྱུར་སྐུལ་འདེད་གཏོང་དགོས།ཕྱོགས་གཉིས་པོས་མཐོ་རིམ་འགྲོ་འོང་རྒྱུན་འཁྱོངས་བྱེད་པ་དང་།ཁྱབ་ཁོངས་ཁག་གི་སྤེལ་རེས་མཉམ་ལས་རྒྱ་ཆེར་གཏོང་བ།རྒྱལ་སྐྱོང་སྲིད་འཛིན་དང་གོང་འཕེལ་ཉམས་མྱོང་སྤེལ་རེས་དང་ཕན་ཚུན་དཔྱད་གཞིར་འཛིན་རྒྱུར་ཤུགས་སྣོན་རྒྱག་པ་བཅས་བྱས་ཏེ།མུ་མཐུད་ནས་ཕན་ཚུན་སྲོག་ཤིང་ཁེ་ཕན་དང་འབྲེལ་བ་ཡོད་པ་དང་གལ་ཆེའི་དོ་འཁུར་བྱེད་པའི་གནད་དོན་ཐད་ཕན་ཚུན་རྒྱབ་སྐྱོར་བྱེད་དགོས།བློ་མཐུན་ཙུང་ཐུང་ནས་ཀྲུང་གོར་སྐབས་དང་པོའི་ཀྲུང་གོའི་རྒྱལ་སྤྱིའི་ནང་འདྲེན་དངོས་མང་འགྲེམ་ཚོགས་ལ་ཞུགས་པར་ཕེབས་པར་ང་རང་ནས་དགའ་བསུ་ཞུ་རྒྱུ་ཡིན།ཀྲུང་གོས་ཁེན་ནི་ཡ་ཕྱོགས་ནས་ཐོན་རྫས་ཀྱི་ཟུར་སྣོན་རིན་ཐང་དང་འགྲན་རྩོད་ནུས་པ་མཐོ་རུ་གཏོང་རྒྱུར་རོགས་རམ་བྱེད་པ་དང་།ཁེན་ནི་ཡའི་ཐོན་རྫས་ནང་འདྲེལ་བྱེད་ཚད་རྒྱ་ཆེར་གཏོང་འདོད་ཡོད།ཁེན་ནི་ཡས་ཐུགས་འཁུར་བྱེད་པའི་ལྕགས་ལམ་འཛུགས་སྐྲུན་སོགས་ཀྱི་རྣམ་གྲངས་ཐད།ཀྲུང་གོས་ཁེན་ནི་ཡ་དང་མཉམ་དུ་ལག་བསྟར་བྱེད་ཆོག་པའི་ཞིབ་འཇུག་ཡག་པོ་བྱེད་འདོད་ཡོད་ལ།ཀྲུང་གོའི་ཁེ་ལས་ཀྱིས་ཁེན་ནི་ཡར་ཚོང་གཉེར་བྱེད་ཆེད་ཁེན་ནི་ཡ་ཕྱོགས་ནས་ཁོར་ཡུག་བཟང་པོ་སྐྲུན་རྒྱུའི་རེ་བ་ཡོད།ཕྱོགས་གཉིས་པོས་རྒྱལ་སྤྱི་དང་ས་ཁུལ་གྱི་བྱ་དོན་ཁྲོད་འབྲེལ་གཏུག་མཐུན་སྦྱོར་ལ་ཤུགས་སྣོན་རྒྱབ་ནས།ཐུན་མོང་ཐོག་ཕྱོགས་མང་མ་ལག་དང་སྒྲིག་སྲོལ་ལ་སྲུང་སྐྱོབ་བྱེད་འདོད་ཡོད་ཅེས་བསྟན་ཡོད་པ་རེད།